Imtella' Ottubru 6, 2021 Il-Papa Franġisku qal li jinsab imdejjaq u mistħi għall-mod kif il-Knisja Kattolika ma rnexxilhiex tindirizza l-abbużi sesswali ta' tfal fi Franza. Qal li l-Knisja trid tagħmel lilha nnifisha sigura għal kulħadd. Il-Papa tkellem l-għada li tħabbru d-dettalji ta' investigazzjoni li żvelat li membri tal-Knisja fi Franza abbużaw aktar minn 200,000 tifel fuq perjodu ta' 70 sena. Dan ġie żvelat f'rapport investigattiv ippubblikat minn Jean-Marc Sauvé, il-kap ta' bord li investiga abbużi sesswali mill-membri tal-Knisja Kattolika. Fit-tnedija tar-rapport, huwa qal li n-numru ta' abbużi jistgħu jitilgħu għal 330,000 meta jiġu inklużi magħhom l-abbużi li saru mil-lajċi. Wieħed mill-vittma sejjaħ ir-rapport investigattiv bħala xaqq ta' dawl fl-istorja ta' Franza. Il-kummissjoni sabet evidenza li kien hemm bejn 2,900 u 3,200 saċerdot li wettqu dawn l-abbużi minn total ta' 115,000 qassis. Ir-rapport kien ibbażat fuq informazzjoni miġbura mill-arkivji tal-Knisja, tal-qorti u tal-pulizija kif ukoll minn intervisti li saru mal-vittmi. Hu mifhum li ħafna mill-każijiet mgħarbla mill-bord investigattiv jmorru lura għexieren ta' snin u għalhekk ġew preskritti mil-liġi Franċiża. Din l-inkjesta ġiet ikkummisjonata mill-Knisja Kattolika Franċiża fl-2018, wara għadd ta' skandli f'pajjiżi oħra.